Úradný vestník L 041 , 14/02/2003 S. 0037 - 0040



Smernica komisie 2003/14/ES 10. februára 2003, ktorou sa mení a dopĺňa smernica 91/321/EHS o počiatočnej dojčenskej výžive a následnej dojčenskej výžive (Text s významompre EHP) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady č. 89/398/EHS z 3. mája 1989 o aproximácii právnych predpisov členských štátov, ktoré sa týkajú potravín na určité nutričné využitie [1], naposledy zmenenú a doplnenú smernicou Európskeho parlamentu a Rady č. 1999/41/ES [2], a najmä na jej článok 4 ods. 1, so zreteľom na stanovisko Vedeckého výboru pre potraviny, Keďže: (1) Článok 6 smernice Komisie 91/321/EHS [3], naposledy zmenenej a doplnenej smernicou 1999/50/ES [4], stanovuje, že počiatočná a následná dojčenská výživa nesmie obsahovať žiadnu látku v takom množstve, ktoré by ohrozilo zdravie dojčiat a malých detí. (2) Na základe stanoviska vydaného Vedeckým výborom pre potraviny z 19. septembra 1997 a 4. júna 1998 smernica 91/321/EHS ustanovuje všeobecný maximálny limit rezíduí na 0,01 mg/kg pre každý jednotlivý pesticíd v počiatočnej dojčenskej a následnej dojčenskej výžive. (3) U malého počtu pesticídov alebo metabolitov pesticídov by mohlo i v prípade maximálneho limitu rezíduí 0,01 mg/kg dôjsť u dojčiat a malých detí v najhoršom prípade, ktorý sa týka podmienok prijímania potravy k prekročeniu prijateľného denného príjmu. Ide o pesticídy alebo metabolity pesticídov s prijateľnou dennou dávkou nižšou ako 0,0005 mg/kg telesnej hmotnosti. (4) Smernica 91/321/EHS ustanovuje zásadu zákazu používania týchto pesticídov vo výrobe poľnohospodárskych produktov na počiatočnú a následnú dojčenskú výživu. Predmetné pesticídy sa uvedú v prílohe IX k smernici 91/321/EHS. Tento zákaz však nevyhnutne nezaručí, že sa tieto pesticídy vôbec nenachádzajú v produktoch, keďže niektoré pesticídy znečisťujú životné prostredie a ich rezíduá sa môžu v daných produktoch nachádzať. (5) Zdravie dojčiat a malých detí je možné lepšie ochrániť uplatnením dodatočných požiadaviek, ktoré môžu byť dodržiavané prostredníctvom analýz bez ohľadu na pôvod produktu. (6) Väčšina pesticídov, ktorých hodnota prijateľného denného príjmu je nižšia ako 0,0005 mg/kg telesnej hmotnosti, sú už v spoločenstve zakázané alebo budú zakázané od júla 2003. Zakázané pesticídy by nemalo byť možné zistiť v potravinách spracovaných na báze obilnín a v detskej potrave ani pomocou najmodernejších analytických metód. Niektoré pesticídy sa však odbúravajú pomaly a naďalej znečisťujú životné prostredie. Môžu sa nachádzať v potravinách vyrobených na báze obilnín a v detskej potrave, aj keď v nich neboli použité. Na účely kontroly je potrebné dodržať zosúladený prístup. (7) Do rozhodnutia Komisie o tom, či tieto pesticídy spĺňajú požiadavky na bezpečnosť podľa článku 5 smernice Rady 91/414/EHS z 15. júla 1991 o uvádzaní prípravkov na ochranu rastlín na trh [5], naposledy zmenenej a doplnenej smernicou Komisie 2003/5/ES [6], by malo byť ďalšie používanie povolených pesticídov povolené iba vtedy, ak ich rezíduá vyhovujú maximálnym limitom rezíduí stanoveným v doterajšej smernici. Hodnoty týchto limitov by mali byť stanovené tak, aby hodnota prijateľného denného príjmu u dojčiat a malých detí ani v najhorších prípadoch, ktoré sa týkajú podmienok prijímania potravy nebola prekročená. (8) Smernica 91/321/ES by sa vzhľadom na uvedené mala zmeniť a doplniť. (9) Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat, PRIJALA TÚTO SMERNICU: Článok 1 Smernica č. 91/321/ES sa týmto mení a dopĺňa takto: 1. Článok 6 sa mení a dopĺňa takto: - odsek 1 sa nahrádza takto: "1. Počiatočná a následná dojčenská výživa nesmie obsahovať žiadne látky v takom množstve, ktoré by ohrozilo zdravie dojčiat a malých detí. Bezodkladne sa stanovia potrebné maximálne limity pre iné látky, ako sú látky uvedené v odsekoch 2 a 3." - odsek 3 sa nahrádza takto: "3. a) Pesticídy, ktoré sú uvedené v prílohe IX sa nesmú použiť v poľnohospodárskych produktoch určených na výrobu počiatočnej a následnej dojčenskej výživy. Avšak na účely kontroly: i) pesticídy uvedené v tabuľke 1 prílohy IX sa považujú za nepoužité, ak ich rezíduá neprekračujú hodnotu 0,0003 mg/kg. Táto hodnota sa považuje za kvantifikovateľný limit analytických metód a pravidelne sa skúma s ohľadom na technický pokrok; ii) pesticídy uvedené v tabuľke 2 prílohy VIII sa považujú za nepoužité, ak ich rezíduá neprekračujú hodnotu 0,0003 mg/kg. Táto hodnota sa pravidelne prehodnocuje s ohľadom na údaje o znečistení životného prostredia. b) Odlišne od odseku 2, pri pesticídoch uvedených v prílohe X, sa uplatnia maximálne limity rezíduí stanovené v tejto prílohe. Pre pesticídy uvedené v prílohe X, ak sa prijme rozhodnutie o nezaradení účinných látok do prílohy I k smernici 91/414/EHS, sa vzhľadom na uvedené zmenia a doplnia prílohy IX a X k tejto smernici. c) Limity uvedené v písmenách a) a b) sa vzťahujú na produkty určené na priamu spotrebu alebo rekonštituované v súlade s pokynmi výrobcov." 2. Príloha IX sa nahrádza prílohou I k tejto smernici. 3. Príloha II k tejto smernici sa doplní ako príloha X. Článok 2 1. Členský štát povolí obchodovanie s výrobkami, ktoré sú v súlade s článkom 6 ods. 3 smernice č. 91/321/EHS najneskôr do 6. marca 2004. 2. Členský štát zakáže obchodovanie s výrobkami, ktoré nie sú v súlade s článkom 6 ods. 3 smernice č. 91/321/EHS do 6. marca 2005. Článok 3 Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 6. marca 2004. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. Článok 4 Táto smernica nadobúda účinnosť 20. deň po jej uverejnení v Úradnom vestníku Európskej únie. Článok 5 Táto smernica je adresovaná členským štátom. V Bruseli 10. februára 2003 Za Komisiu David Byrne člen Komisie [1] Ú. v. ES L 186, 30.6.1989, s. 27. [2] Ú. v. ES L 172, 8.7.1999, s. 38. [3] Ú. v. ES L 175, 4.7.1991, s. 35. [4] Ú. v. ES L 139, 2.6.1999, s. 29. [5] Ú. v. ES L 230, 19.8.1991, s. 1. [6] Ú. v. ES L 8, 14.1.2003, s. 7. -------------------------------------------------- PRÍLOHA I " PRÍLOHA IX Pesticídy, ktoré nesmú byť používané v poľnohospodárskej výrobe určenej na výrobu počiatočnej a následnej dojčenskej výživy Tabuľka č. 1 Chemický názov látky (definícia rezídua) Disulfoton (suma disulfotonu a disulfoton sulfoxidu a disulfoton sulfonu vyjadrená ako disulfoton) Fensulfotion (suma fensulfotionu, jeho kyslíkatých analógov a ich sulfónov, vyjadrená ako fensulfotion) Fentin, vyjadrený ako trifenyltinový katión Haloxyfop (suma haloxyfopu, jeho solí a esterov, vrátane konjugátov, vyjadrená ako haloxyfop) Heptachlór a trans-heptachlór epoxid, vyjadrený ako heptachlór Hexachlórbenzén Nitrofen Ometoat Terbufos (suma terbufosu, jeho sulfoxidu a sulfónov, vyjadrená ako terbufos) Tabuľka č. 2 Chemický názov látky Aldrín a dieldrín, vyjadrený ako dieldrín Endrín " -------------------------------------------------- PRÍLOHA II " PRÍLOHA X Špecifické maximálne limity rezíduí pesticídov alebo metabolitov pesticídov v počiatočnej a následnej dojčenskej výžive Chemický názov látky | Maximálny limit rezíduí (mg/kg) | Cadusafos | 0,006 | Demeton-S-metyl/demetol-S-metyl sulfón/oxydemeton-metyl(jednotlivo alebo kombińovaný, vyjadrený ako demeton-S.metyl) | 0,006 | Etoprofos | 0,008 | Fipronil (suma fipronilu a fipronil-desulfinylu, vyjadrená ako fipronil) | 0,004 | Propineb/propyléntiomočovina (suma propinebu a propyléntiomočoviny) | 0,006 | " --------------------------------------------------